Suid Afrikaanse Nuus Thread - Page 154 - Stormfront
Page 154 of 226 « First < 54 104 140 141 142 143 144 145 146 147 148 149 150 151 152 153 154 155 156 157 158 159 160 161 162 163 164 165 166 167 168 204 > Last »
03-02-2007, 12:45 AM #1531
Kitsbank tweede keer opgeblaas
PHUTHADITJHABA. – Waarskynlik die eerste Oos-Vrystaatse kitsbank wat onder plofstof deurgeloop het, is pas die tweede keer in vier weke opgeblaas.
Die Standard Bank-kitsbank in Mompoistraat, wat op 'n verlate hoek langs 'n motorhawe en vulstasie staan, is gister omstreeks 02:59 opgeblaas, sê polisiewoordvoerder supt. Motarafi Ntepe.
Sy sê gister se ontploffing was die tweede aanslag op dié betrokke kitsbank.
Sowat drie weke gelede is dié kitsbank ook opgeblaas, maar was die skade heelwat minder.
'n Vlaag kitsbank-ontploffings het onlangs deur Gauteng gespoel en kitsbanke in Thabong (Welkom) en op Kroonstad is ook reeds getref.
Niemand is beseer nie en in dié stadium is dit nie duidelik of enige geld vermis word nie, sê Ntepe.
Lede van die Welkomse polisie se plofstofeenheid het die gebied beveilig.
Hulle het getuienis versamel wat getoets sal word om vas te stel wat gebruik is om die kitsbank op te blaas.
Ntepe sê die polisie wag om van Standard Bank te hoor wat die omvang van die skade is.
Ntepe sê joggies by die vulstasie wat langs die kitsbank is, het niks gemerk nie.
"Eers toe die polisie stilhou, het hulle uitgekom en gesien wat gebeur het," sê sy.
Standard Bank sê hy sal eers ná afhandeling van die polisieondersoek 'n volledige verklaring uitreik.
Die ondersoekbeampte is insp. Philip Nel van die polisie se eenheid teen georganiseerde misdaad op Phuthaditjhaba.
Ntepe vra mense met inligting om Nel by 084-601-9478 te bel.
03-02-2007, 12:47 AM #1532
Man hoor hy is eintlik al agt jaar dood
JOHANNESBURG. - Hy is springlewendig en gesond, maar sy pensioenfonds sê hy is al in 1999 oorlede.
Mnr. Flip Schutte (77) van Ermelo het verlede week met skok van sy afsterwe verneem nadat hy 'n boodskap op sy selfoon van sy siekefonds, Bonitas, gekry het wat hom inlig dat sy mediese voordele opgeskort is.
By navraag het hulle aan hom verduidelik dat die Eskom Pensioenfonds sy maandelikse premie-oorbetaling aan die fonds gestaak het.
Hy het die pensioenfonds se kantore gebel, wat hom meegedeel het dat die departement van binnelandse sake inligting aan hulle gestuur het dat hy al in 1999 oorlede is.
Toe Schutte egter die departement se plaaslike kantore besoek het om uit te vind wat aangaan, moes hy hoor hul rekords wys hy lewe tóg nog. "Ek sit nou al 'n week lank sonder geld en sonder medies. Ek kom pas uit die hospitaal uit en moet pille aanskaf wat ek nou, ná 'n week, nog nie kan doen nie.
"My versekering het ook al gebel om te sê dat my polisse die gevaar staan om te verval omdat Eskom die premie daarvoor ook gestaak het."
Volgens me. Lihle Khoza van die pensioenfonds het hulle die inligting wat hulle van die departement van binnelandse sake ontvang het, as geloofwaardig beskou. "Ons is in 'n baie moeilike situasie – ons bedoeling is nie om mnr. Schutte weg te wys nie, maar ons moet ook oppas vir bedrog," het sy gesê.
Volgens haar is hulle besig met 'n volledige ondersoek en doen hulle alles in hul vermoë om hom uit sy penarie te help. As deel daarvan het 'n amptenaar Woensdag na Schutte gery en afskrifte van sy identiteitsdokument laat maak om dit by die polisie te laat sertifiseer.
03-02-2007, 12:51 AM #1533
Tikbedryf floreer glo met nuwe gloeilampe
KAAPSTAD. – Gedink die nuwe energiebesparende gloeilampe wat Eskom verlede jaar so mildelik uitgedeel het om krag te spaar is waardeloos wanneer dit nie meer werk nie?
Nie vir die dwelmbase van Mitchells Plain nie. Daar kan individue tot R6 000 per maand verdien deur die ou gloeilampe (en nuwes) aan te pas vir die gebruik van tik. Dit word "lollies" genoem omdat dit soos suigstokkies lyk.
Verskeie werklose mense bly aan die lewe deur "lollies" te maak.
'n Klaar vervaardigde "lolly" word vir tussen R10 en R60 verkoop. Dwelmhandelaars kan tot R120 per gloeilamp verdien as dit ses stafies het.
Die ou gloeilampies word ook gebruik, maar anders as die nuwes kan dit net een keer gebruik word.
Mnr. Martin Fienies, bestuurskomiteelid vir gesondheid en raadslid van die Universal Party in die Kaapstadse metro, het die probleem geopper op 'n konferensie waar koppe bymekaargesit is oor die doeltreffende gebruik van energie.
Fienies wil hê Eskom moet die gebruik daarvan tydelik opskort tot tyd en wyl die aangeleentheid ondersoek is.
Die Burger het gister die gebied besoek en kon self by 'n huis in Tafelsig sien hoe 'n "lolly" binne 'n paar minute gemaak word. 'n Inwoner beskryf dit as 'n gebied waar mense "vir jou bang is of jou respekteer."
Bendes kraai koning en verskeie groepe is bedrywig, soos die Americans, die Yackies, die 28's en die Fancy Boys.
Die 26-jarige werklose man wat gewys het hoe 'n "lolly" gemaak word, se naam word verswyg ter wille van sy veiligheid. Hy is 'n lid van die Yackies.
Uit die behendige wyse waarmee hy die gloeilampe met toiletpapier en koerantpapier skoongemaak het, was dit duidelik dat hy dit gereeld doen.
"Dit vat my nie lank om te maak nie. Die gemiddele prys is R30. Hier is kompetisie tussen ons en ons probeer mekaar wen met pryse. Soms is die prys R10."
Die "lollies" word soms ook "groothandel" verkoop. Waar dit R60 sou gekos het, word dit dan teen R50 verkoop.
Hy het gesê hy doen dit omdat dit sy enigste inkomste is en om te oorleef.
'n Rukkie later het sy vrou opgedaag met 'n halwe gram kristalagtige tik wat teen R140 verkoop word. Volgens haar is dit maklik bekombaar en die vraag na "lollies" is aan die toeneem.
Fienies het by navraag gesê hy het dit geopper omdat hy dit onder die aandag van die publiek wil bring. "Dis 'n florerende bedryf."
Hy het in beginsel niks teen die gloeilampe nie, maar hy is bekommerd oor die negatiewe invloed op die gemeenskap en eis optrede.
Mnr. Andrew Etzinger, hoofbestuurder van beleggingstrategie by Eskom, het gesê die maatskappy sal voortgaan om die gloeilampe te versprei. Dit gebruik slegs 20% krag in vergelyking met die ou gloeilampe en hul leeftyd is minstens vyf keer langer.
Die oplossing is nie om dit te verbied nie. Een moontlikheid waarna Eskom kyk, is dat mense gloeilampe wat nie meer werk nie vir nuwes by Eskom kan inruil.
03-02-2007, 11:37 PM #1534
Kyk vanaand na die donker maan
Lesers moenie vergeet om vanaand laat na die algehele maansverduistering te kyk nie.
Die maan sal vir 'n uur agter die aarde se skaduwee verdwyn.
Dr. Claire Flanagan, direkteur van die Johannesburgse Planetarium, sê dat die maan tussen 00:44 en 01:58 môreoggend heeltemal in die aarde se skaduwee sal inbeweeg en donker, maar nie swart nie, sal vertoon.
"Dit sal reg bo in die lug wees, effens na die noorde. Die maan sal tot 23:30 vol vertoon en dan agter die aarde se skaduwee begin inskuif. Teen 03:11 sal die verduistering verby wees," het Flanagan gesê.
03-04-2007, 02:31 AM #1535
Die grootste "breker" van die groep Oraniërs wat nie in die verlede met die bestuur van dié Afrikaner-volkstaat saamgestem het nie, is op pad landuit.
Van die ander "brekers" se grond is glo ook in die mark. Die "brekers", 'n paar gegoede huisgesinne wat die afgelope twee jaar die bestuurstyl van Orania as ondemokraties bestempel het, is glo besig om een vir een in te pak.
"Die oordrewe oranje klere wat almal dra, raak te erg om te aanskou. Sommige mense is van pet tot skoene in oranje geklee. Ek is ontnugter deur die sogenaamde volkstaat-ideaal. My volle verhaal is in 'n boek oor Orania wat eersdaags verskyn. Daarom moet ek weggaan, want ek vrees vir my en my gesin se veiligheid," sê Putter.
Hy sê hy het tydens sy verblyf in Orania besef sekere bevolkingsgroepe in die Noord-Kaap kan nie van die ontwikkeling van die streek uitgesluit word nie. Gekleurde werkers van die Noord-Kaap mag nie in die klein wit "volkstaat" werk of woon nie, maar is welkom om die drankwinkel te ondersteun.
"Ons brekers is gevra om Orania eerder te verlaat omdat ons nie met die bestuur saamstem nie. Ek is steeds oortuig daarvan alle Oraniërs kan nie oor dieselfde kam geskeer word wanneer besluite geneem word nie," sê hy.
03-04-2007, 02:33 AM #1536
Uitlanders se rol in misdaad
Daar is oorgenoeg rede om deeglik ondersoek in te stel om te bepaal hoeveel buitelanders onwettig in Suid-Afrika is en hoeveel van dié mense by misdaad betrokke is.
So sê dr. Johan Burger, senior navorser by die Instituut vir Sekerheidstudies in Pretoria.
Volgens Burger het niemand, nie eens die regering nie, 'n idee hoeveel buitelanders onwettig hier is nie. "Ons sal maar net moet aanvaar dit is 'n paar miljoen," sê Burger.
En verder, sê hy, weet niemand in watter mate dié onwettiges by misdaad betrokke is nie.
"Maar net te oordeel na koerantberigte is buitelanders – buite verhouding tot hul getalle – by misdaad hier betrokke."
"Die regering behoort dit deeglik te ondersoek. Eers as jy presies weet wat aangaan, kan jy aan oplossings dink," meen Burger.
Veral buitelanders se rol by georganiseerde misdaad moet onder die loep kom, meen hy. "Ons weet byvoorbeeld dat mense van Wes-Afrika by dwelmhandel betrokke is en dat Mosambiekers by motorkapings en geweldmisdaad betrokke is."
Maar, verduidelik hy, daar is ongelukkig " 'n groot probleem" in ons land in die sin dat sommige aspekte van misdaad om politieke redes taboe is, byvoorbeeld onwettige immigrante se rol in misdaad.
"As jy in Suid-Afrika net begin verwys na die verband tussen vreemdelinge en misdaad, word jy onmiddellik van vreemdelingehaat beskuldig. Maar die feit is dat buitelanders reuse-druk op ons land se infrastruktuur soos watervoorsiening plaas," sê Burger.
03-04-2007, 02:37 AM #1537
Private sektor moet help met grondhervorming
Die regering wil die private sektor op 'n groot skaal betrek by die spesiale instansie wat die regering wil stig om die grondhervormingsproses te versnel.
Uit 'n onlangse voorlegging van mnr. Mduduzi Shabane, adjunk-direkteur-generaal in die departement van grondsake, blyk dit dat die regering in die loop van die volgende twee jaar 6,2 miljoen hektaar grond wil oordra nadat daar die afgelope 12 jaar slegs 3,5 miljoen hektaar oorgedra is.
Hy het verskeie oorsake vir die trae oordrag van grond genoem en erken dat van die modelle wat gebruik is, nie gewerk het nie.
Die departement was ook nie genoeg betrokke by die identifisering van projekte en bevoordeeldes asook die opstel van projekte nie.
Shabane het ook daarop gewys dat georganiseerde landbou tot op hede nie werklik betrokke was by die proses van grondoordrag nie, terwyl daar ook nie geld beskikbaar was vir die insetkoste wat bevoordeeldes nodig het om te boer nie.
Dit het daartoe gelei dat die departement van grondsake besef het dat grondoordrag ten beste uitgevoer kan wanneer daar 'n vennootskap tussen die regering en die private sektor is.
"Die hele sektor moet betrokke wees, met duidelik geformuleerde rolle en doelwitte," het Shabane gesê. "Ons moet verby die punt beweeg waar die projekte net die geleentheid skep om met die president en minister op 'n foto te verskyn".
Hy het gesê dat die departement van grondsake die Landbank geïdentifiseer het as die beste moontlike agentskap om die versnelde grondoordragprogram te hanteer. Dit kan egter net gebeur as die regering genoeg hulpbronne tot die beskikking van die bank stel.
Dié departement besef egter dat hy nie self oor die nodige kennis van bank- of ontwikkelingsfinansiering beskik nie en dat die kundigheid net in 'n beperkte mate in die Landbank gesetel is.
Daar is egter in privatesektor-kringe bedenkinge oor die Landbank se vermoë om as agent op te tree. Daar is trouens reeds ander voorstelle op die tafel geplaas.
Die plan is dat die agentskap benewens finansiële funksies ook projekontwerp en -implementering moet doen, eiendomme bestuur, waardasies doen, oor grondpryse onderhandel, vaardighede ontwikkel, opleiding verskaf en as mentor optree.
Shabane stel voor dat georganiseerde landbou en landbou-ondernemings behulpsaam moet wees met die identifisering van geskikte landbougrond wat in die mark geplaas word, as geakkrediteerde agente vir die spesiale agentskap optree en as klankbord dien vir die regering oor sake soos die regte advies, die ontwikkeling van nuwe modelle, markinligting en mentorskappe.
Daar word van die kommersiële banke verwag om die eerste opsie aan die staat te gee om grond te bekom voordat dit opgeveil word, waagkapitaal te voorsien vir grondhervorming en nuwe produkte te ontwerp met krediet wat beskikbaar gestel word met die oog op die nuwe mark wat gaan ontstaan.
Daar sal na versekeringsmaatskappye gekyk word om nuwe produkte beskikbaar te stel wat in die behoeftes van die nuwe mark sal voorsien, met lae premies vir opkomende boere.
03-04-2007, 02:39 AM #1538
Kliniek het nie bloed, oupa sterf
Vereeniging. - 'n Man wat sy lewe lank getrou bloed geskenk het en sodoende ander se lewe gered het, is dood toe daar nie bloed beskikbaar was toe hy dit ná 'n operasie nodig gehad het nie.
Mnr. Frank Lloyd (68) se familie meen as hy die drie eenhede bloed ontvang het wat nodig was ná 'n vierledige hartvatomleiding, sou hy nog gelewe het.
Lloyd het op 26 Januarie die operasie in die Medi-Clinic in Vereeniging ondergaan. Volgens sy dogter, me. Shirley Killian, het hy goed aangesterk en selfs planne beraam vir 'n vakansie in Amerika saam met sy vrou, Frances. "Hy't selfs vir ons gesê wat hy graag wil eet wanneer hy ontslaan word," sê Killian.
Toe die familie egter die aand van 1 Februarie in besoektyd opdaag, is hulle gevra om die kamer te verlaat. Killian sê die suster het gesê "ons het dringend drie eenhede bloed nodig".
Lloyd se bloedgroep was A-positief.
"Ons kon aanvoel iets is baie verkeerd," sê Killian. Die familie kon nie verstaan waarom dinge so sloer nie, maar het toe uitgevind die hospitaal hou glo nie bloed in voorraad nie.
Die suster het volgens Killian gesê die bloed kom van Johannesburg af, maar "daar is nie rede vir paniek nie".
Skaars vier uur ná die aand se besoektyd het die hospitaal gebel om te sê Lloyd is dood.
" 'n Suster het die nuus sommer aan die een gegee wat die telefoon beantwoord het. Ongelukkig was dit my broer se sewentienjarige dogter," sê Killian. "Sy was histeries."
Nog trauma het gevolg toe die familie om 02:00 weer 'n oproep van die hospitaal kry "om die lyk te kom verwyder, want die hospitaal se temperatuur is nie laag genoeg om die lyk tot die oggend te hou nie".
Volgens Killian het hulle onmiddellik begin bel, maar kon dié tyd van die oggend niemand in die hande kry nie.
Mnr. Albert Lloyd, Lloyd se seun, het die hospitaal gebel om te hoor of die hospitaal kan help met reëlings om die lyk te verskuif.
"Eers tóé het hulle aangebied om iets te doen," sê hy.
"Ons is baie verbitterd. Ons het nie eens simpatie ontvang van die dokter wat die operasie uitgevoer het nie. Die hele wyse waarop die saak gehanteer is, is siek. En ons glo vas ons pa se dood kon verhoed gewees het," sê Lloyd.
Die Suid-Afrikaanse Nasionale Bloeddiens sê die diens is te alle tye bedag op die beskikbaarheid van bloed vir pasiënte waar nodig. Hulle sê die bloedbank by die Sebokeng-hospitaal, 14 km van die Medi-Clinic in Vereeniging af, bied 'n 24-uur-bloeddiens.
Mev. Selka-Ann Badenhorst, kliëntediensbestuurder by Vereeniging se Medi-Clinic, sê die hospitaal het die familie om verskoning gevra vir die wyse waarop hulle oor Lloyd se dood ingelig is.
Sy sê die hospitaal het te alle tye noodbloed beskikbaar (O-positief, wat alle bloedgroepe kan vervang), maar dat dit in Lloyd se geval weens die aard van sy operasie 'n risiko sou gewees het om bloed van 'n ander groep te gebruik.
Drie eenhede bloed is wel bestel, maar hy het gesterf terwyl die eerste eenheid toegedien is.
Badenhorst sê ook die standaardprosedure is dat begrafnisondernemings die lyk onmiddellik ná afsterwe kom haal, maar "ongelukkig kon dié reëlings nie getref word nie, want die familie was reeds weg".
03-05-2007, 06:59 AM #1539
Ou roofsaak na ses jaar weer in die hof
'n Roofsaak van net oor die ses jaar oud het vandeesweek weer voor die landdroshof op Makhado (Louis Trichardt) voorgekom.
Die saak spruit uit 'n voorval op 29 November, 2000, toe gewapende rowers 'n bedrag van net oor die R7 200 by Savewell geroof het. 'n Polisie-dienspistool is na bewering in die roof gebruik.
Vier verdagtes, David Mbulaheni Rambevha (28) van Johannesburg, Reuben Moraka Tshivhule (27) van Bochum, Manodli Khoza (23) van Thembiza en William Machetla Ramaloko (28) van Kemptonpark, is in verband met die roof aangekeer en voor die hof gebring. Die saak is egter destyds voorlopig teruggetrek.
Drie van die vier het op 22 Februarie weer hier in die hof verskyn op klagte van roof, nadat die saak weer geopen is. Rambevha, 'n polisieman van die Johannesburg-omgewing, het nie verskyn nie, aangesien hy reeds in Maart 2002 aan 'n chroniese siekte oorlede is.
Die saak teen Tshivhule, Khoza en Ramaloko is uitgestel tot Donderdag, 15 Maart.
03-06-2007, 02:19 AM #1540
Honderde polisielede ontplooi teen huisrooftogte
Die bekamping van huisrooftogte en kapings in Gautengse voorstede is hoog op die polisie se prioriteitslys en bykomende polisielede is reeds in probleemgebiede ontplooi om dié misdade vas te vat.
Komm. Jackie Selebi, nasionale polisiehoof, het gister in Kempton Park gesê in gebiede soos Garsfontein in Pretoria waar huisrooftogte 'n groot kopseer is, is daar 100 ekstra polisielede ontplooi om misdaadvoorkoming te doen.
Selebi, ook die president van Interpol, het gister by die opening van 'n Interpol-simposium oor polisie-opleiding dié planne bekendgemaak.
In ander polisiestreke in Johannesburg, Pretoria, die Oos-Rand en in die suide (onder meer Soweto en Vereeniging) is daar ook honderde ekstra polisielede met voertuie ontplooi waar hulle gebiede wat kwaai deurloop, moet regruk.
Die polisielede, afkomstig van misdaadbestrydingseenhede en ook lede wat vrywilliglik oortyd werk, word ontplooi na gelang van misdaadpatrone in probleemgebiede.
Selebi het gesê huisrooftogte gaan gewoonlik gepaard met ander geweldsmisdade soos moord, aanranding, verkragting sowel as motorkaping en diefstal. Deur huisrooftogte te voorkom en bekamp kan ander misdade ook bestry word, meen hy.
"Huisrooftogte vind veral plaas in gegoede voorstede waar daar baie nuwe ontwikkeling en bouwerk plaasvind aan huise en inkopiesentrums," het dir. Selby Bokaba, polisiewoordvoerder, later verduidelik.
Bokaba het gesê boufirmas buit veral onwettige immigrante se bereidwilligheid om vir lae lone te werk uit. Van dié bouwerkers vorm dan rowerbendes wat snags huise in die omgewing beroof.
Die ontplooiingsplan gaan ook nou landwyd aangewend word om binne twee maande 'n daadwerklike duik in misdaad te maak, het hy gesê.